Source: http://szek-helyek.ro/index.php/kuelfoeld/12572-a-katalan-elnoek-nem-ker-menedekjogot-a-spanyol-alkotmanybirosag-visszavonta-katalonia-fueggetlenseget
Timestamp: 2017-11-23 11:18:34
Document Index: 23674629

Matched Legal Cases: ['bíróság ', 'bíróság ', 'bíróság ', 'bíróság ', 'bíróság ', 'bíróság ']

﻿ A katalán elnök nem kér menedékjogot, a spanyol Alkotmánybíróság visszavonta Katalónia függetlenségét.
Kategória: Külföld	 Publikálva: 2017. november 01. (szerda) 07:07
A katalán elnök kedden Brüsszelben tartott sajtótájékoztatót, miután több katalán kormánytaggal együtt elhagyta Spanyolországot és Belgiumba utazott – írja az MTI.
A volt katalán kormány és a katalán parlament elnökségének tagjai ellen lázadás, zendülés, hűtlen kezelés és egyéb bűncselekmények miatt kezdeményezett büntetőeljárást a spanyol főügyész.
A katalán elnök szerint a vádak nem állják meg a helyüket és azt mutatják meg, hogy Spanyolország mindenre képes. Hozzátette, hogy azért utazott a katalán kormány több tagja is Brüsszelbe, hogy felhívják a figyelmet a Katalóniában uralkodó problémákra és arra, hogy a spanyol demokrácia súlyos hiányosságokkal küzd.
Többek között kijelentette azt is, hogy nem kér menedékjogot Belgiumban.
Puigdemont akkor hajlandó visszatérni Katalóniába, ha teljesülnek azok a garanciák, amelyek egyelőre nem adottak.
Sosem hagytuk el a kormányt. Mi több, folytatni fogjuk a munkánkat
A spanyol Alkotmánybíróság visszavonta Katalónia függetlenségét.
A spanyol alkotmánybíróság felfüggesztette kedden Katalónia függetlenségi deklarációját, amelyet a katalán parlament múlt héten pénteken szavazott meg – adta hírül az alkotmánybíróság szóvivője. Az egyoldalú katalán döntést követően a spanyol központi kormány órákon belül feloszlatta a katalán parlamentet, menesztette a kormányt, és december 21-re regionális választást írt ki. A központi kormány még aznap megtámadta az alkotmánybíróságon a katalán parlament döntését, amelyet a bírói testület mai ülésén eljárásba vett.
Ennek egyenes következménye a függetlenségi nyilatkozat felfüggesztése, amíg az alkotmánybíróság meghozza végleges döntését, amire öt hónap áll rendelkezésre. Az alkotmánybíróság által kiadott sajtóközlemény arra is kitér: a bírák határozatukban figyelmeztetik Carme Forcadell katalán házelnököt, valamint a feloszlatott katalán parlament volt elnökségét, hogy kötelességük megakadályozni és leállítani minden olyan kezdeményezést, amely figyelmen kívül hagyja ezt a felfüggesztő határozatot, továbbá emlékeztetik őket büntetőjogi felelőségükre.
Sz-h/MTI/Mandiner/888